Martine Fenger

Martine Trollsås Fenger (født 9. oktober 2006) er en norsk fotballspiller som spiller for Barcelona.

Karriere

Tidlig karriere 
Fenger startet å spille fotball i IK Gimletroll, der hun spilte helt til hun høsten 2021 ble hentet til Amazon Grimstad av hovedtrener Steinar Pedersen. Hun debuterte i 1. divisjon den 2. oktober 2021, noen dager før hun fylte 15 år. Våren 2022 var hun ønsket av de fleste av klubbene i Toppserien, og hun var blant annet på treningsopphold i Kolbotn og Vålerenga.

Kolbotn (2022–2023) 
16. april 2022 ble det kjent at Fenger hadde signert for Kolbotn fra og med sommeren samme år. Hun debuterte i Toppserien for klubben borte mot Stabæk i august 2022. Sesongen endte med nedrykk for Kolbotn, noe som gjorde at mange spillere forlot klubben og Fenger ble en enda mer sentral spiller. Våren 2023 scoret hun 10 mål på 12 kamper for Kolbotn i 1. divisjon.

6. juni kunne Oppegård Avis avsløre at Fenger angivelig skulle være svært nær en overgang til den ferske Champions League-vinneren Barcelona. Bakgrunnen for overgangen skulle være en ulovlig side-kontrakt, som var inngått i det Fenger signerte for Kolbotn. Innholdet i kontrakten var ifølge avisen at dersom Barcelona ønsket å kjøpe Fenger før hun fylte 17 år, så kunne det gjøres til en avtalt sum som skulle være kun 50 000 norske kroner. En slik klausul i kontrakten var ikke tillatt i henhold til Norges Fotballforbunds regelverk. Daglig leder i Kolbotn bekreftet til avisen at en slik avtale hadde funnet sted, og da det ble oppdaget av den nye ledelsen i klubben ble den ulovlige klausulen omgjort til en muntlig avtale. Det ble også avvist at summen var på 50 000 kroner, men bekreftet at det var en fastsatt sum i euro som ikke gjenspeilet verdien til Martine Fenger.

Barcelona (2023–) 
29. juni 2023 ble det kjent at Fenger hadde signert en treårskontrakt med Barcelona, hvor hun ville bli en del av klubbens B-lag.

Referanser

Eksterne lenker 
 

Norske fotballspillere
Norske fotballspillere i Spania
Fotballspillere for Amazon Grimstad FK
Fotballspillere for Kolbotn Fotball Kvinner